Innocentius episcopus seruus seruorum Dei dilectis filiis abbati et conuentui monasterii Sancti Stephani diuionensis, ordinis Sancti Augustini diocesis lingonensis salutem et apostolicam benedictionem, ut vestræ prouideamus quieti et grauaminibus occurramus vestra supplex deuotio nos hortatur. Hinc est quod nos vestris precibus inclinati auctoritate nobis præsentium indulgemus, ut nulli possit de aliquo prioratu vestro seu de beneficio ecclesiastico siue pensione aut in iure necessariis in vestro monasterio vel in prioratoribus ad vestrum monasterium pertinentibus prouideri per litteras sedis apostolicæ vel legatorum ipsius impetratas nisi per eas ius sit alicui acquisitum, vel etiam impetrandas compelli nisi prædictæ litteræ plenam et expressam de toto tenore præsentis indulgentiæ ac nominatim de vestro monasterio fecerint mentionem etiam si contineatur in eis quod aliqua sedis eiusdem indulgentia non obstitat. Nulli ergo omnino hominum liceat hanc paginam nostræ concessionis infringere, vel ei ausu temerario contraire, si quis autem hoc attemptare præsumpserit indignationem omnipotentis Dei et beatorum Petri et Pauli apostolorum eius se nouerit incursurum. Datum Lugduni sexto Idas aprilis, pontificatus nostri anno octauo.